text: Rygte: EfB køber Sønderjyske-profil  
  31 august 2015 kl. 07.42
  Bjørn Paulsen skifter ifølge bold.dks oplysninger Sønderjyske ud med Esbjerg, der har forhøjet deres bud henover weekenden
  Esbjerg var allerede i weekenden meget aktive omkring Bjørn Paulsen, men i første omgang afviste Sønderjyske alle tilnærmelser. Siden har Esbjerg så øget deres bud så markant, at Haderslev-klubben nu har takket ja.
  De sidste knaster mangler stadig at blive høvlet af, men ifølge bold.dks oplysninger ventes alt på plads i løbet af dagen.
  I Esbjerg er Paulsen ifølge bold.dks oplysninger udset som midtstopper, mens han i Sønderjyske i denne sæson har spillet på midtbanen.
  Med Paulsens exit mister Sønderjyske en klubmand, der kom til fra samarbejdsklubben Sønderborg og har spillet i Sønderjyske hele sin seniorkarriere. Han har gennem det seneste år gennemgået en eksplosiv udvikling og er en af de mest markante profiler på holdet, hvor han også er viceanfører.
  Mandagstræning i SønderjyskE - uden Bjørn Paulsen… #sldk #transferdk pic.twitter.com/RddfkTs5SZ
  
  